27. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Φ. 350/2/1/52091 της 6/20 Μαΐου 1978 (ΦΕΚ Β΄ 472) Περί καθηκόντων Διευθυντών, Υποδιευθυντών και Διδασκάλων των Δημοτικών Σχολείων της Γενικής Εκπαιδεύσεως. Έχοντας υπόψη: 1.Την παρ. 9 του άρθρου 17 του Ν. 309/76 «περί οργανώσεως και Διοικήσεως της Γενικής Εκπ/σεως». 2.Την πρόταση της Επιτροπής που συγκροτήθηκε με την αριθ. Φ. 350/288/122308/19.10.1977 απόφασή μας για να καταρτίσει σχέδιο Υπουργικής αποφάσεως, με το οποίο θα ορίζονται τα καθήκοντα των Διευθυντών, Υποδιευθυντών και Διδασκάλων των Δημοτικών Σχολείων, αποφασίζουμε: Καθορίζουμε τα καθήκοντα των Διευθυντών, Υποδιευθυντών και Διδασκάλων των Δημοτικών Σχολείων και τον τρόπο αναπληρώσεως αυτών ως εξής: ΚΕΦΑΛΑΙΟ Α΄ Καθήκοντα Διευθυντών Δημοτικών ΣχολείωνΑναπλήρωση Οι κατά το άρθρο 17 του Ν. 309/76 Διευθυντές Δημοτικών Σχολείων έχουν τα ακόλουθα καθήκοντα: 1.Ασκούν, πέρα από τα διδακτικά τους καθήκοντα, Διοικητικά καθήκοντα επί του προσωπικού και Εποπτικά στην όλη λειτουργία του Σχολείου. 2.Έχουν την άμεση επίβλεψη και τη γενική διεύθυνση του Σχολείου τους, που το εκπροσωπούν σε όλες του τις σχέσεις. 3.Παραμένουν όλες τις εργάσιμες ημέρες στο Σχολείο και φροντίζουν για την κανονική λειτουργία του, εκτός αν είναι αναγκασμένοι ν’ απουσιάσουν για αποχρώντα λόγο, οπότε αναπληρώνονται από τον Υποδιευθυντή ή από τον νόμιμο αναπληρωτή τους. 4.Φροντίζουν να τηρούνται σε καλή κατάσταση και πάντοτε ενημερωμένα τα υπηρεσιακά βιβλία και έντυπα του Σχολείου και είναι υπεύθυνοι για τη διεκπεραίωση της υπηρεσιακής αλληλογραφίας. 5.Είναι υπεύθυνοι για την πιστή εφαρμογή των νόμων και των διαταγών των Προϊσταμένων αρχών των σχετικών με το παιδευτικό έργο του σχολείου, τις εγγραφές, μετεγγραφές, την τακτική φοίτηση και τις συνέπειες της ελλειπούς φοιτήσεως. 6.Εκδίδουν τους τίτλους σπουδών πάσης φύσεως τους οποίους υπογράφουν αυτοί ως υπεύθυνοι και μονογράφει ο συντάκτης του τίτλου διδάσκαλος. 7.Τηρούν στο αρχείο του Σχολείου τους τίτλους εγγραφής των μαθητών, τα δελτία ατομικότητας αυτών κ.τ.λ. 8.Συγκαλούν σε τακτικές και έκτακτες συνεδριάσεις το διδακτικό προσωπικό του σχολείου τους, διευθύνουν τις εργασίες του και εισηγούνται τα προς συζήτηση θέματα, αν δεν έχουν αναθέσει την εισήγηση σε άλλο διδάσκαλο του Σχολείου. 9.Σε συνεργασία με το διδακτικό προσωπικό αποφασίζουν για το διαχωρισμό των τάξεων σε τμήματα, την κατάρτιση του ωρολογίου προγράμματος διδασκαλίας και τη μεταξύ του προσωπικού κατανομή των τάξεων, με γνώμονα πάντοτε την αποδοτική λειτουργία του Σχολείου. 10.Ορίζουν, σε συνεργασία με το διδακτικό προσωπικό του Σχολείου, τους εφημερεύοντας κατά τις εργάσιμες ημέρες και τους υπεύθυνους για τις διάφορες δραστηριότητες του Σχολείου (υπεύθυνος βιβλιοθήκης, εκδρομών, εκκλησιασμού μαθητών κ.τ.λ.). 11.Φροντίζουν, ώστε οι διδάσκαλοι του Σχολείου τους να εφαρμόζουν το επίσημο αναλυτικό πρόγραμμα και να καταχωρίζουν στα οικεία βιβλία τη διδασκόμενη ύλη. 12.Φροντίζουν, σε περίπτωση έκτακτης απουσίας διδασκάλου, για την αναπλήρωσή του από άλλο διδάσκαλο του Σχολείου. 13.Μπορούν να επισκέπτονται, τις τάξεις κατά την ώρα της διδασκαλίας των μαθημάτων και σε συνεργασία με τους διδάσκοντες να επιλύουν θέματα που ανακύπτουν από την εκτέλεση των διδακτικών τους καθηκόντων. 14.Οφείλουν να ενημερώνουν τους διδασκάλους του Σχολείου τους για τους νόμους που διέπουν τη λειτουργία του σχολείου και να ανακοινώνουν σ’ αυτούς με ευθύνη τους τις αποφάσεις και διαταγές των Προϊσταμένων αρχών που αναφέρονται σε θέματα γενικού ενδιαφέροντος. Ιδιαίτερα πρέπει να καθοδηγούν τους νέους διδασκάλους στα καθήκοντα και τις υποχρεώσεις που απορρέουν από την ιδιότητα του δημοσίου υπαλλήλου και ειδικότερα του εκπαιδευτικού λειτουργού. 15.Συντάσσουν και υποβάλλουν στον αρμόδιο Επιθεωρητή ειδικές εκθέσεις ουσιαστικών προσόντων για το διδακτικό προσωπικό του σχολείου τους, σύμφωνα με τις διατάξεις της παραγρ. 5 και 7β του άρθρου 60 και τους περιορισμούς της δεύτερης περιόδου της παραγρ. 5 του άρθρου 17, του Ν. 309/1976, καθώς και εκθέσεις υπηρεσιακής ικανότητας για το Προσωπικό Γ΄ Κατηγορίας του σχολείου τους. 16.Φροντίζουν για την ευπρεπή εμφάνιση και την υγιεινή κατάσταση των χώρων του διδακτηρίου και προβαίνουν στις κατάλληλες ενέργειες για την ασφαλή στέγαση και υγιεινή παραμονή των μαθητών στο σχολείο. Για κάθε κρούσμα μεταδοτικής ασθένειας που παρουσιάζεται μεταξύ των μαθητών ενημερώνουν αμέσως την Προϊσταμένη τους αρχή και τις αρμόδιες υγειονομικές υπηρεσίες και ενεργούν σύμφωνα με τις οδηγίες τους. 17.Μεριμνούν για τη συντήρηση και επισκευή του διδακτηρίου, των σχολικών επίπλων και σκευών καθώς και για την προμήθεια των αναγκαίων μέσων εξοπλισμού και εποπτικών οργάνων διδασκαλίας, ζητώντας τη συνδρομή των Προϊσταμένων αρχών, όταν τούτο είναι αναγκαίο. 18.Φροντίζουν για τη δημιουργία καλών σχέσεων μεταξύ του σχολείου και των γονέων και κηδεμόνων των μαθητών, ορίζουν χρόνο επισκέψεως αυτών στο σχολείο για ιδιαίτερη ενημέρωσή τους σχετικά με τη φοίτηση, διαγωγή και επίδοση των μαθητών, τους προσκαλούν σε συγκεντρώσεις κατά τάξεις ή γενικές για την ανταλλαγή απόψεων σε θέματα, σχετικά με το έργο του σχολείου και την αγωγή των μαθητών. 19.Μετέχουν ως μέλη στην επιτροπή μισθώσεως οικημάτων για την κάλυψη στεγαστικών αναγκών του σχολείου τους και φροντίζουν για την τήρηση των όρων της συμβάσεως της μισθώσεως. 20.Προτείνουν το διορισμό και την απόλυση του προσωπικού Γ΄ Κατηγορίας του Σχολείου τους κατά τη διαδικασία που προβλέπεται από τις σχετικές διατάξεις. 21.Είναι υπεύθυνοι για την τήρηση των διατάξεων και εφαρμογή των διαταγών που αφορούν τη διάθεση και κυκλοφορία κάθε εντύπου στο χώρο του Σχολείου. 22.Ασκούν τα καθήκοντα του Γραμματέα της Σχολικής Εφορείας του σχολείου τους και εισηγούνται στα μέλη της τις απαιτούμενες κάθε φορά δαπάνες για επισκευές του διδακτηρίου ή επίπλων και σκευών καθώς και για προμήθειες απαραίτητες για την ομαλή λειτουργία του Σχολείου. 23.Οφείλουν να συνεργάζονται αρμονικά με όλο το διδακτικό προσωπικό του Σχολείου τους, αφού στην καλή συνεργασία στηρίζεται όλο το διδακτικό έργο. Η συνεργασία αυτή θα επιτευχθεί, όταν υπάρχει σεβασμός προς την προσωπικότητα των διδασκάλων, δικαιοσύνη στην ανάθεση των διαφόρων εργασιών και καθηκόντων, αντικειμενική και δίκαιη αξιολόγηση και πραγματικό ενδιαφέρον για την επίλυση των υπηρεσιακών αλλά και των προσωπικών προβλημάτων. 24.Σε περίπτωση μεταθέσεως, παραιτήσεως, απολύ-σεως ή απομακρύνσεως τους από το Σχολείο για οποιο-δήποτε λόγο, παραδίδουν με κανονικό πρωτόκολλο και με βάση τα βιβλία Υλικού και Βιβλιοθήκης όλη την κινητή περιουσία του Σχολείου καθώς και το αρχείο στον αντικαταστάτη τους ή (Αντί της σελ. 224,07) Σελ. 224,07(α) Τεύχος 690-Σελ. 43 Λειτουργοί Στοιχειώδους Εκπαίδευσης 32.Γ.δ.27 το νόμιμο αναπληρωτή τους και σε περίπτωση που δεν υπάρχουν στον Πρόεδρο της Σχολικής Εφορείας.  Αντίγραφο του Πρωτοκόλλου παραδόσεως και παραλαβής υποβάλλεται στον αρμόδιο Επιθεωρητή. 25.Στα διθέσια και τριθέσια Δημοτικά Σχολεία Δ/ντής είναι ο ανώτερος κατά βαθμό διδάσκαλος του Σχολείου ο οποίος αναπληρώνεται από τον αμέσως επόμενο στη σειρά αρχαιότητος. -Ο ορισμός γίνεται με πράξη του Προϊσταμένου Επιθ/τή.  -Σε περίπτωση ομοιοβαθμίας Δ/ντής ορίζεται ο καταλληλότερος και κατά προτίμηση αυτός που έχει μετεκπαίδευση. 26.Στα τετραθέσια ως επταθέσια Δημοτικά Σχολεία αναπληρωτής του Δ/ντού ορίζεται, με πράξη του προϊσταμένου Επιθ/τή, ο ανώτερος κατά βαθμό διδάσκαλος του Σχολείου. Σε περίπτωση ομοιοβαθμίας αναπληρωτής ορίζεται ο αρχαιότερος από τους προακτέους κατ’ εκλογήν. 27.Σε περίπτωση που στα 8/θέσια και άνω Δημοτικά Σχολεία, δεν υπηρετεί διδ/λος με βαθμό Δ/ντού Β΄, τον Δ/ντή όταν λείπει απουσιάζει ή κωλύεται τον αναπληρώνει ο ανώτερος κατά βαθμό διδάσκαλος του Σχολείου. Ο ορισμός γίνεται με πράξη του προϊσταμένου Επιθεωρητή. Σε περίπτωση ομοιοβαθμίας αναπληρωτής ορίζεται ο αρχαιότερος από τους προακτέους κατ’ εκλογήν. ΚΕΦΑΛΑΙΟ Β΄ Καθήκοντα Υποδιευθυντών. Οι υποδιευθυντές των Δημοτικών Σχολείων έχουν τα ακόλουθα καθήκοντα: 1.Επικουρούν το Διευθυντή στην εκτέλεση των καθηκόντων του και αναπληρώνουν αυτόν ελλείποντα, απόντα ή κωλυόμενο. 2.Είναι, μετά το Διευθυντή, οι πρώτοι αρμόδιοι και υπεύθυνοι για την ομαλή λειτουργία του σχολείου και συνεργάζονται μ’ αυτόν για κάθε θέμα που αφορά τη λειτουργία του Σχολείου. 3.Είναι ενήμεροι όλων των σχολικών ζητημάτων και εισηγούνται τη λήψη μέτρων, που θα συντελέσουν στην προαγωγή του έργου και την πραγμάτωση των σκοπών της αγωγής, που παρέχει το Σχολείο. 4.Δεν εκτελούν εφημερία, αλλά συνεργάζονται με τους εφημερεύοντες και παίρνουν όλα τα μέτρα τάξεως, ασφάλειας και υγιεινής παραμονής των μαθητών σ’ ολόκληρο το σχολικό χώρο. ΚΕΦΑΛΑΙΟ Γ΄ Καθήκοντα Διδασκάλων. Οι ανήκοντες στο διδακτικό προσωπικό των Δημοτικών Σχολείων έχουν τα ακόλουθα καθήκοντα: 1.Πέρα από τις ώρες διδασκαλίας είναι υποχρεωμένοι να προσφέρουν και άλλες υπηρεσίες οι οποίες συνδέονται με το εκπαιδευτικό τους έργο και τις δραστηριότητες γενικά του Σχολείου (Εκκλησιασμός, μαθητών, εκδρομές, μορφωτικές και παιδαγωγικές επισκέψεις, συγκεντρώσεις γονέων-κηδεμόνων, συνεδριάσεις κ.τ.λ.). 2.Οφείλουν να βρίσκονται όλοι στο Σχολείο κατά την ώρα της προσευχής. Οι εφημερεύοντες προσέρχονται νωρίτερα και οφείλουν να εκτελούν πλήρως και με αίσθημα ευθύνης τα καθήκοντά τους, συνεργαζόμενοι με το Διευθυντή ή τον Υποδιευθυντή και αναχωρούν μετά τη λήξη της υπηρεσίας τους. 3.Μπαίνουν στην τάξη αμέσως μετά τους μαθητές, δεν παρατείνουν τη διάρκεια της διδακτικής ώρας χωρίς λόγο και ουδέποτε εγκαταλείπουν μόνους τους μαθητές μέσα στην αίθουσα. Σελ. 224,08(α) Τεύχος 690-Σελ. 44 4.Διδάσκουν την ύλη σύμφωνα με τις διατάξεις του Επίσημου Αναλυτικού Ωρολογίου Προγράμματος και τις σχετικές οδηγίες, καταγράφουν δε αμέσως αυτή στο βιβλίο διδαχθείσης ύλης. Επισημαίνεται ιδιαίτερα η ανάγκη του σεβασμού της προσωπικότητας του παιδιού, η προσεκτική παιδονομία, η αποτελεσματική παρακολούθηση της προόδου αυτού, ο έλεγχος των εργασιών του και η αποφυγή άσκοπης καταπονήσεώς του. 5.Τηρούν τους ημερήσιους ελέγχους προόδου των μαθητών και παραδίδουν αυτούς στο Διευθυντή, μέσα στο πρώτο 5/νθήμερο από τη λήξη κάθε τριμήνου, για την καταχώρηση της βαθμολογίας στο Βιβλίο Μητρώου και Προόδου. 6.Είναι υπεύθυνοι για την τήρηση των διαφόρων δελτίων και εντύπων για τους μαθητές της τάξεώς τους και τη σύμφωνα με τις σχετικές οδηγίες συμπλήρωσή τους. 7.Εκτελούν τις υπηρεσίες που αναλαμβάνουν και βοηθούν πρόθυμα το Διευθυντή στο έργο του. 8.Προτείνουν στο Διευθυντή οτιδήποτε θεωρούν χρήσιμο και ωφέλιμο για την προαγωγή του έργου του Σχολείου. 9.Συνεργάζονται με όλο το προσωπικό και αποφεύγουν με επιμέλεια κάθε πράξη, που θα είχε δυσάρεστες επιπτώσεις στις σχέσεις τους και στην ομαλή λειτουργία του Σχολείου. 10.Μεριμνούν για τη δημιουργία κλίματος αρμονικής συνεργασίας με τους γονείς και κηδεμόνας των μαθητών και μπορούν μετά από ενημέρωση του Διευθυντή, να τους καλούν και να τους ενημερώνουν σε θέματα που αφορούν τη φοίτηση, διαγωγή και επίδοση των μαθητών. 11.Απαγορεύεται να προβαίνουν σε ανακοινώσεις προς τους μαθητές, τους γονείς ή τους πολίτες για θέματα του σχολείου, αν δεν έχουν την εξουσιοδότηση του Διευθυντή. 12.Γεινικά οφείλουν όλοι οι διδάσκαλοι να βοηθούν την κοινή προσπάθεια του σχολείου, που αποβλέπει στην πρόοδο των μαθητών, που είναι και ο τελικός σκοπός του. Η απόφαση αυτή να δημοσιευθεί στην Εφημερίδα της Κυβερνήσεως. 